**ΠΑΡΑΡΤΗΜΑ: ΠΡΟΔΙΑΓΡΑΦΕΣ ΥΛΟΠΟΙΗΣΗΣ ΚΔΗΦ**

1. **ΠΕΡΙΓΡΑΦΗ ΔΡΑΣΗΣ**

Η πράξη αφορά τη χρηματοδότηση του δικαιούχου για την για τη λειτουργία ΚΔΗΦ με την προϋπόθεση των κατ΄ελάχιστο παρακάτω ενεργειών:

α) Την παροχή υπηρεσιών ημερήσιας φροντίδας και παραμονής σε άτομα με αναπηρίες, οι οποίες περιλαμβάνουν:

• Τη μεταφορά των ωφελουμένων προς και από το Κέντρο, με μεταφορικό μέσο του δικαιούχου.

• Τη διαμονή και τη διατροφή τους (πρόχειρο γεύμα).

• Το πρόγραμμα πράξεων ειδικής αγωγής που έχουν ανάγκη ανάλογα με τις ανάγκες του κάθε ΑμεΑ (εργοθεραπείες, λογοθεραπείες, φυσικοθεραπείες και άλλα), βάσει του εξατομικευμένου προγράμματος του κάθε ωφελούμενου.

• Την παροχή ατομικής ή και ομαδικής άσκησης.

• Την εκπαίδευση τους στην αυτοεξυπηρέτηση και την εκμάθηση δραστηριοτήτων καθημερινής ζωής.

• Τη δημιουργική απασχόλησή τους και δραστηριότητες κοινωνικοποίησής τους.

• Τη συμμετοχή τους σε προγράμματα ψυχαγωγίας, πολιτισμού και άθλησης  
Οι παραπάνω υπηρεσίες θα παρέχονται σε εργάσιμες ημέρες στο χρονικό διάστημα από τις 7:00 π.μ. έως τις 21:00 μ.μ. και όχι πάνω από 8 ώρες για κάθε ωφελούμενο περιλαμβανομένης της μεταφοράς από και προς τη δομή.

Οι υπηρεσίες τις οποίες θα παρέχει ο Δικαιούχος θα πρέπει να περιγράφονται / αναλύονται σε Σχέδιο Δράσης (βλ. παρακάτω, ενότητα 5 της παρούσας πρόσκλησης), συμπεριλαμβανομένων των υπηρεσιών που θα παρέχονται σε συνεργασία με άλλους φορείς στο πλαίσιο των δράσεων δικτύωσης (βλ. παρακάτω παράγραφο).

β) Την υλοποίηση δράσεων δικτύωσης και συνεργασίας με κοινωνικούς φορείς / φορείς παροχής κοινωνικών υπηρεσιών, τα Κέντρα Κοινότητας , άλλες δομές παροχής παρεμφερών υπηρεσιών και την τοπική κοινότητα γενικότερα (π.χ. δήμους, αθλητικούς, πολιτιστικούς ή άλλου είδους συλλόγους, εκπαιδευτική κοινότητα κτλ), με στόχο τη διασύνδεση των δομών με την τοπική κοινότητα, την ένταξη των ωφελουμένων σε αυτήν και συνεπώς την ενίσχυση της κοινωνικής συνοχής σε τοπικό επίπεδο (βλ. Παράρτημα "Προδιαγραφές Υλοποίησης της Πράξης" της παρούσας πρόσκλησης).

Οι δράσεις δικτύωσης στις οποίες θα προβεί ο Δικαιούχος θα πρέπει να συμπεριλαμβάνονται στο Σχέδιο Δράσης (βλ. παρακάτω, ενότητα 5 της παρούσας πρόσκλησης).  
Επισημαίνεται ότι οποιαδήποτε κρατική επιχορήγηση ή αλλού είδους χρηματοδότηση λαμβάνει ο δικαιούχος/ φορέας υλοποίησης από δημόσιους φορείς ή ιδιώτες, από εθνικούς ή κοινοτικούς πόρους (π.χ. ΕΟΠΠΥ, κρατική επιχορήγηση από το Υπ. Εργασίας, Κοινωνικής Ασφάλισης και Κοινωνικής Αλληλεγγύης, δωρεές, κτλ) δεν χρησιμοποιείται για φυσικό αντικείμενο που καλύπτεται και συγχρηματοδοτείται από την παρούσα πρόσκληση.

Σημειώνεται ότι η πράξη είναι συμβατή με την Εθνική Στρατηγική Κοινωνικής Ένταξης (ΕΣΚΕ) που έχει εκπονηθεί από το Υπουργείο Εργασίας, Κοινωνικής Ασφάλισης και Κοινωνικής Αλληλεγγύης, η οποία θέτει τις προτεραιότητες της Ελληνικής Πολιτείας για την καταπολέμηση της φτώχειας και του κοινωνικού αποκλεισμού καθώς και με τη Περιφερειακή Στρατηγική Κοινωνικής Ένταξης (ΠΕΣΚΕ) της Περιφέρειας Κεντρικής Μακεδονίας.

Στόχοι της προκηρυσσόμενης πράξης είναι:

• η βελτίωση της ποιότητας ζωής των ατόμων με αναπηρία που χρήζουν υποστηρικτικών υπηρεσιών,

• η ενίσχυση της κοινωνικής συνοχής και την πρόληψη φαινομένων περιθωριοποίησης και κοινωνικού αποκλεισμού, και

• η καταπολέμηση των διακρίσεων και η προώθηση της ισότητας των ευκαιριών.

Ωφελούμενοι είναι άτομα με κινητικές αναπηρίες ή με αισθητηριακές αναπηρίες ή με νοητική υστέρηση ή με πολλαπλές αναπηρίες ή με διαφορετικού είδους αναπηρία οι οποίοι θα λαμβάνουν τις προαναφερόμενες παρεχόμενες υπηρεσίες στα ανωτέρω κέντρα.

Η επιλογή των ωφελούμενων θα πραγματοποιηθεί από τον δικαιούχο, κατόπιν της έκδοσης της Απόφασης Ένταξης από τη Ε.Υ.Δ. Ε.Π. Περιφέρειας Κεντρικής Μακεδονίας. Η διαδικασία επιλογής, συμπεριλαμβανομένων των κριτηρίων επιλογής, της μοριοδότησης και των λοιπών παραμέτρων που θα πρέπει να λαμβάνονται υπόψη περιγράφονται στο Παράρτημα "Προδιαγραφές Υλοποίησης της Πράξης" της παρούσας πρόσκλησης.

Σημειώνεται ότι ο Δικαιούχος θα πρέπει να μεριμνήσει για την τήρηση των όρων προσβασιμότητας στις χρηματοδοτούμενες δομές, έτσι ώστε να διασφαλίζεται η προσβασιμότητα των ΑΜΕΑ στις κτιριακές εγκαταστάσεις /υπηρεσίες του δικαιούχου για το σύνολο των εμπλεκομένων στην Πράξη (ωφελούμενοι, γονείς/κηδεμόνες, προσωπικό), σύμφωνα με το ισχύον θεσμικό εθνικό και κοινοτικό πλαίσιο (βλ. αντίστοιχο Παράρτημα της παρούσας πρόσκλησης).

1. **ΔΙΑΔΙΚΑΣΙΑ ΕΠΙΛΟΓΗΣ ΤΩΝ ΩΦΕΛΟΥΜΕΝΩΝ**

Η διαδικασία επιλογής των ωφελούμενων περιλαμβάνει τα εξής 3 στάδια:

* 1. **Δημοσιοποίηση της Πράξης προς τους ωφελούμενους**

Ο δικαιούχος απαιτείται να μεριμνήσει για τη δημοσιοποίηση της Πράξης και την ενημέρωση/πληροφόρηση των εν δυνάμει ωφελούμενων στη γεωγραφική περιοχή όπου αυτή θα εφαρμοστεί.

Στο πλαίσιο αυτό, ο δικαιούχος θα πρέπει να εκδώσει σχετική Πρόσκληση Εκδήλωσης Ενδιαφέροντος, στην οποία θα πρέπει κατ΄ ελάχιστο να αναφέρεται η χρονική διάρκεια υποβολής αιτήσεων, ο αριθμός ωφελουμένων, η διαδικασία επιλογής και μοριοδότησης των ωφελουμένων, τα απαιτούμενα δικαιολογητικά συμμετοχής καθώς και πληροφορίες για το πρόγραμμα, τις παρεχόμενες υπηρεσίες και τη διάρκειά του.

Η πρόσκληση εκδήλωσης ενδιαφέροντος προς τους ωφελούμενους για συμμετοχή στην Πράξη ***απαιτείται κατ’ ελάχιστο***:

* Να αναρτηθεί στην ιστοσελίδα του φορέα για όλο το διάστημα που ο φορέας θα δέχεται αιτήσεις,
* Να αποσταλεί και να αναρτηθεί στους Ο.Τ.Α. (Δήμους, Περιφέρεια) και, ειδικότερα, στις κοινωνικές υπηρεσίες των Δήμων και της Περιφέρειας της γεωγραφικής περιοχής κάλυψης της πράξης,
* Να αναρτηθεί στη ιστοσελίδα της Ε.Σ.Α.μεΑ και της Π.Ο.Σ.Γ.Κ.Α.μεΑ.
* Να αποσταλεί και να αναρτηθεί σε δημόσιους και ιδιωτικούς φορείς παροχής υπηρεσιών κοινωνικής πρόνοιας, συμπεριλαμβανομένων των Κέντρων Κοινωνικής Πρόνοιας Περιφερειών (Κ.Κ.Π.Π.) και των παραρτημάτων τους.
* Να αποσταλεί στη Δ/νση Προστασίας ΑΜΕΑ του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης.

Σημειώνεται ότι ο δικαιούχος θα πρέπει να προβεί σε όλες τις απαραίτητες ενέργειες συνεργασίας και επικοινωνίας με τα ιδρύματα κλειστής περίθαλψης /θεραπευτήρια/ΚΚΠΠ, κ.α. της περιοχής τους και ενημέρωσης τους, προκειμένου τα τελευταία να ενημερωθούν και να δρομολογήσουν τις απαιτούμενες ενέργειες / διαδικασίες συμμετοχής των διαβιούντων σε αυτά στην πράξη (π.χ. ενημέρωση γονέων /νόμιμων κηδεμόνων ή εκπροσώπων, διερεύνηση δυνητικών ωφελουμένων που δύνανται να συμμετέχουν σε ΚΔΗΦ/λοιπό κέντρο, κτλ).

Επίσης, σημειώνεται ότι, στο φάκελο της πράξης θα πρέπει να τηρείται όλη η σχετική επιστολογραφία (έντυπη και ηλεκτρονική αλληλογραφία, αναρτήσεις, κτλ) καθώς και τυχόν σχετικό ενημερωτικό υλικό, έτσι ώστε να επαληθεύεται η διαδρομή δημοσιοποίησης και ενημέρωσης των ενδιαφερόμενων φορέων και ωφελουμένων.

* 1. **Υποβολή αίτησης από τους ωφελούμενους**

Οι δυνητικά ωφελούμενοι, όπως αυτοί ορίζονται στο σημείο 1.1. της παρούσης, θα πρέπει να υποβάλουν στο δικαιούχο σχετική αίτηση υποβολής με συνημμένα όλα τα απαραίτητα δικαιολογητικά (βλ. παρακάτω).

Η χρονική διάρκεια υποβολής αιτήσεων θα πρέπει να συμβαδίζει με την χρονική διάρκεια των ενεργειών δημοσιοποίησης της πρόσκλησης εκδήλωσης ενδιαφέροντος.

Η αίτηση δύναται να υποβληθεί από τον ίδιο τον ωφελούμενο ή το νόμιμο εκπρόσωπό του (δικαστικό συμπαραστάτη, επίτροπο ή ασκούντα την επιμέλειά του). Ειδικότερα, για τους ωφελούμενους που διαβιούν σε ιδρύματα κλειστής περίθαλψης και εφόσον δεν έχει οριστεί νόμιμος εκπρόσωπος του, την αίτηση δύναται να την υποβάλει ο νόμιμος εκπρόσωπος του αρμόδιου φορέα, συνοδευόμενη από σχετική απόφαση υποβολής αίτησης του αρμόδιου οργάνου του ιδρύματος.

Με στόχο να τηρούνται στατιστικά στοιχεία και σε επίπεδο αιτούντων, η αίτηση θα πρέπει να περιλαμβάνει, μεταξύ άλλων, τα εξής:

* Ονοματεπώνυμο και στοιχεία επικοινωνίας (δ/νση κατοικίας, τηλέφωνο) του δυνητικά ωφελούμενου.
* Ονοματεπώνυμο και στοιχεία επικοινωνίας (δ/νση κατοικίας, τηλέφωνο) του γονέα/νόμιμου κηδεμόνα ή εκπροσώπου.
* Φύλο και ηλικία ωφελούμενου.
* Παλιός ή νέος ωφελούμενος της δομής (αν ο δυνητικός ωφελούμενος έχει λάβει ή όχι υπηρεσίες από το ΚΔΗΦ πριν τη συμμετοχή του στην εν λόγω πρόσκληση εκδήλωσης ενδιαφέροντος).
* Είδος και ποσοστό αναπηρίας.
* Τύπος κατοικίας (ίδρυμα κλειστής περίθαλψης, οικοτροφείο, ΣΥΔ, ιδιωτική ή οικογενειακή κατοικία, κ.α.).
* Ασφάλιση (ναι/όχι).
* Στοιχεία οικογενειακής κατάστασης (ύπαρξη άλλου ΑΜΕΑ στην οικογένεια, μονογονεακή, κ.α.).
* Στοιχεία εργασιακής κατάστασης γονέα / κηδεμόνα.

Σημειώνεται ότι, οι ωφελούμενοι, δεν θα πρέπει:

α) να αποζημιώνονται για τις συγχρηματοδοτούμενες υπηρεσίες που τους παρέχονται από το ΚΔΗΦ/λοιπό Κέντρο από άλλη χρηματοδοτική πηγή (π.χ. ΕΟΠΥΥ) κατά την περίοδο συμμετοχής τους στην πράξη, και

β) να λαμβάνουν υπηρεσίες από άλλο ΚΔΗΦ ή άλλο φορέα παροχής παρεμφερών υπηρεσιών, ο οποίος χρηματοδοτείται από εθνικούς ή/και κοινοτικούς πόρους, κατά την περίοδο συμμετοχής τους στην πράξη.

Τα απαιτούμενα δικαιολογητικά συμμετοχής που θα πρέπει να επισυναφθούν στην αίτηση συμμετοχής είναι τα ακόλουθα:

1. Αντίγραφο αστυνομικής ταυτότητας ή διαβατηρίου ή πιστοποιητικό γεννήσεως. Σε περίπτωση μη ύπαρξης των προαναφερομένων (π.χ. περιπτώσεις ατόμων που διαβιούν σε ιδρύματα) οποιοδήποτε άλλο έγγραφο ταυτοποίησης.

Εάν ο ωφελούμενος είναι αλλοδαπός από τρίτες χώρες απαιτείται και αντίγραφο της άδειας διαμονής εν ισχύ. Εάν είναι Έλληνας ομογενής απαιτείται αντίγραφο ταυτότητας ομογενούς.

1. Αντίγραφο ή εκτύπωση Ατομικού ή οικογενειακού εκκαθαριστικού σημειώματος εφόσον το άτομο υποχρεούται να έχει καταθέσει φορολογική δήλωση για το οικονομικό έτος 2015, ή σχετική υπεύθυνη δήλωση σε περίπτωση που δεν υποχρεούται.
2. Αντίγραφο Βεβαίωσης πιστοποίησης της αναπηρίας του ωφελούμενου, εν ισχύ.
3. Αντίγραφο Πιστοποιητικού οικογενειακής κατάστασης.
4. Εάν το άτομο που είναι επιφορτισμένο με τη φροντίδα του συγκεκριμένου ωφελούμενου (γονέας/κηδεμόνας) είναι άνεργος/η, απαιτείται αντίγραφο της κάρτας ανεργίας του ΟΑΕΔ.
5. Εάν το άτομο που είναι επιφορτισμένο με τη φροντίδα του συγκεκριμένου ωφελούμενου (γονέας/κηδεμόνας) ή άλλο μέλος της οικογένειας ανήκει στην ομάδα των ΑμεΑ, απαιτείται αντίγραφο/α βεβαίωσης πιστοποίησης της αναπηρίας του/τους εν ισχύ.
6. Πιστοποιητικό ασφαλιστικής ικανότητας (βεβαίωση ΑΜΚΑ).
7. Υπεύθυνη δήλωση του άρθρου 8 παρ. 4 του ν. 1599/1986 του ωφελούμενου ή του νόμιμου κηδεμόνα/ εκπροσώπου, που να αναφέρει ότι:

α) δεν θα λαμβάνει αποζημίωση για τις συγρχηματοδοτούμενες υπηρεσίες που του παρέχονται από το ΚΔΗΦ/λοιπό Κέντρο από άλλη χρηματοδοτική πηγή (π.χ. ΕΟΠΥΥ) κατά την περίοδο συμμετοχής του στην πράξη, και

β) δεν θα λαμβάνει υπηρεσίες από άλλο ΚΔΗΦ ή άλλο φορέα παροχής παρεμφερών υπηρεσιών, ο οποίος χρηματοδοτείται από εθνικούς ή/και κοινοτικούς πόρους, κατά την περίοδο συμμετοχής του στην πράξη.

1. Σε περίπτωση ωφελούμενου από ίδρυμα/θεραπευτήριο/ΚΚΠΠ, κ.α.:

* Σχετική βεβαίωση του αρμόδιου οργάνου / νόμιμου εκπροσώπου του ιδρύματος/θεραπευτηρίου/ΚΚΠΠ, κ.α. που να πιστοποιεί τη διαβίωση του σε αυτό και να βεβαιώνει ότι, σε περίπτωση επιλογής του αιτούντος για την συμμετοχή του στην πράξη, θα προσκομίσει στο δικαιούχο όλες τις απαραίτητες πληροφορίες για το ατομικό και κοινωνικό ιστορικό του ωφελούμενου και σχετική έκθεση/αξιολόγηση του ωφελούμενου από την επιστημονική ομάδα του ιδρύματος.
* Συνοπτική έκθεση της επιστημονικής ομάδας για το βαθμό προσαρμογής του ατόμου στο πρόγραμμα του ΚΔΗΦ. Στη σχετική έκθεση θα πρέπει επίσης να βεβαιώνεται ότι ο υποψήφιος ωφελούμενος συναινεί για τη συμμετοχή του στην πράξη.

Για τους ωφελούμενους που διαβιούν σε ιδρύματα κλειστής περίθαλψης/θεραπευτήρια/ΚΚΠΠ, κ.α. η αδυναμία προσκόμισης των δικαιολογητικών/εγγράφων των ανωτέρω σημείων 1, 2, 4 και 7 , δύναται να καλυφθεί με σχετική υπεύθυνη δήλωση του νόμιμου εκπροσώπου του ιδρύματος, μετά από σχετική απόφαση εξουσιοδότησης του αρμόδιου οργάνου του ιδρύματος.

* 1. **Επιλογή ωφελούμενων**

Κατόπιν της λήξης της διαδικασίας υποβολής αιτήσεων ο δικαιούχος θα πρέπει να προβεί στην επιλογή των ωφελούμενων με τη διαδικασία μοριοδότησης βάσει των παρακάτω κριτηρίων επιλογής:

* 1. Τύπος πλαισίου διαμονής (ίδρυμα κλειστής περίθαλψης, οικογενειακό ή άλλο στεγαστικό πλαίσιο).
  2. Ασφαλιστική ικανότητα του ωφελούμενου.
  3. Ατομικό ή οικογενειακό εισόδημα (στο εισόδημα δεν περιλαμβάνεται οποιοδήποτε επίδομα).
  4. Οικογενειακή κατάσταση.
  5. Εργασιακή κατάσταση του γονέα/νόμιμου κηδεμόνα.

Για τη διαδικασία επιλογής ο δικαιούχος θα πρέπει να προβεί με σχετική απόφαση στη σύσταση σχετικής επιτροπής εξέτασης/ελέγχου των αιτήσεων και επιλογής των συμμετεχόντων στην Πράξη, στην οποία συμμετέχει και ο Υπεύθυνος της πράξης/έργου.

Ειδικότερα, η διαδικασία επιλογής θα ακολουθήσει τα παρακάτω βήματα/στάδια:

1. Εξέταση/έλεγχος των αιτήσεων και υπολογισμός του συνολικού αριθμού των συμμετεχόντων/θέσεων στην πράξη, σύμφωνα με τον αριθμό των αιτήσεων και την πληρότητα των δικαιολογητικών.

Στο στάδιο αυτό, εκπονείται σχετικός πίνακας δυνητικών συμμετεχόντων με τον αριθμό των ατόμων που οι αιτήσεις τους κρίνονται από την Επιτροπή ως πλήρεις (πληρότητα δικαιολογητικών και στοιχείων της αίτησης) και επομένως γίνονται δεκτές από την Επιτροπή.

1. Επιλογή των συμμετεχόντων στην πράξη.

Στο στάδιο αυτό, η Επιτροπή καταρτίζει σχετικό πίνακας κατάταξης και επιλογής των ωφελουμένων της πράξης, συμπεριλαμβανομένων και των επιλαχόντων, οι οποίοι θα καταγούν/επιλεγούν βάσει των 5 προαναφερομένων κριτηρίων επιλογής:

Ειδικότερα, η μοριοδότηση των κριτηρίων έχει ως εξής:

|  |  |  |
| --- | --- | --- |
| ΚΡΙΤΗΡΙΑ | ΑΝΑΛΥΣΗ ΜΟΡΙΩΝ | |
| 1. Τύπος πλαισίου διαμονής | Ίδρυμα κλειστής περίθαλψης, θεραπευτήρια / ΚΚΠΠ, κ.α. | 40 |
| Οικογενειακού τύπου στεγαστικές δομές (ατομική/ οικογενειακή κατοικία, ΣΥΔ). | 10 |
| 1. Ασφαλιστική ικανότητα | Ανασφάλιστος/η | 30 |
| Ασφαλισμένος/η | 10 |
| 2. Ύψος ατομικού ή οικογενειακού εισοδήματος | Εισόδημα κάτω από το όριο της φτώχειας \* | 20 |
| Εισόδημα πάνω από το όριο της φτώχειας | 10 |
| 3. Οικογενειακή κατάσταση | Ύπαρξη άλλου ΑμεΑ στην οικογένεια (δεν υπολογίζεται ο αιτούμενος) | 12 |
| Μέλη μονογονεϊκών οικογενειών | 12 |
| Τρίτεκνοι/Πολύτεκνοι (άνω των δύο εξαρτώμενων μελών εκτός του ωφελούμενου). | 8 |
| 4. Εργασιακή κατάσταση του γονέα /νόμιμου κηδεμόνα | Άνεργος/η | 10 |
| Εργαζόμενος/η | 5 |

***\* Προσδιορίζεται σύμφωνα με το κατώφλι φτώχειας της ΕΛΣΤΑΤ. Αυτό για το έτος 2014 ορίζεται σε 4.608 € για μονοπρόσωπα νοικοκυριά προσαυξανόμενα κατά το 0,5 για τον σύζυγο και για κάθε παιδί από 14 έως και 24 ετών και κατά 0,3 για κάθε παιδί κάτω των 13 ετών. Για τον υπολογισμό του διαθέσιμου εισοδήματος του νοικοκυριού, στην παρούσα πρόσκληση, λαμβάνεται υπόψη το συνολικό εισόδημα μετά την αφαίρεση του φόρου και της εισφοράς και δεν περιλαμβάνεται οποιοδήποτε επίδομα.***

***Σε περίπτωση που κατά την ημερομηνία έκδοσης της πρόσκλησης από τη Δ.Α. έχουν δημοσιευτεί από την ΕΛΣΤΑΤ νέα επικαιροποιημένα στοιχεία, το κριτήριο προσδιορίζεται ανάλογα.***

1. Έκδοση απόφασης και δημοσιοποίηση των αποτελεσμάτων.

Στο στάδιο αυτό, η Επιτροπή εκδίδει σχετική απόφαση με τα αποτελέσματα της διαδικασίας επιλογής, περιγράφοντας επίσης τις επιμέρους εργασίες/στάδια που πραγματοποιήθηκαν.

Κατόπιν ο δικαιούχος προβαίνει σε όλες τις απαραίτητες διαδικασίες δημοσιοποίησης των αποτελεσμάτων και ενημέρωσης των ωφελουμένων.

Επισημαίνεται ότι, σε περίπτωση αλλαγών ή μη συμμετοχών από πλευράς ωφελουμένων και σε κάθε περίπτωση λόγω μη υπαιτιότητας του δικαιούχου, η Επιτροπή δύναται να προβεί στις απαραίτητες αλλαγές χρησιμοποιώντας τους επιλαχόντες με βάση το συνολικό πίνακα κατάταξης.

* + - 1. **ΠΑΡΟΧΗ ΥΠΗΡΕΣΙΩΝ ΗΜΕΡΗΣΙΑΣ ΦΡΟΝΤΙΔΑΣ ΚΑΙ ΠΑΡΑΜΟΝΗΣ ΣΕ ΑΤΟΜΑ ΜΕ ΑΝΑΠΗΡΙΕΣ**

Οι παρεχόμενες υπηρεσίες θα πρέπει να αναλυθούν/ περιγραφούν στο σχετικό Σχέδιο παροχής υπηρεσιών ημερήσιας φροντίδας και παραμονής που θα υποβάλει ο δυνητικός δικαιούχος στην ΕΥΔ (βλ. σημείο 5.3.vii. της παρούσας).

Στο πλαίσιο αυτό και σύμφωνα με τα αναφερόμενα στο σημείο 1.1. της παρούσας πρόσκλησης, στο προαναφερόμενο Σχέδιο θα πρέπει, μεταξύ άλλων, να συμπεριλαμβάνονται τα ακόλουθα:

* Δυναμικότητα / πληρότητα της δομής.
* Αριθμός ωφελούμενων (τιμή στόχος), βάσει της δυναμικότητας της δομής και της δηλωμένης πληρότητας της δομής.
* Ανάλυση του προϋπολογισμού της Πράξης βάσει του αριθμού των ωφελούμενων και των μηνών παροχής υπηρεσιών ανά ωφελούμενο.
* Αναλυτική περιγραφή των παρεχόμενων υπηρεσιών, βάσει των κατ΄ελάχιστο αναφερομένων υπηρεσιών στο σημείο 1.1. της παρούσας πρόσκλησης και συμπεριλαμβανομένων των υπηρεσιών που θα παρέχονται σε συνεργασία με άλλους φορείς στο πλαίσιο των δράσεων δικτύωσης.
* Ενδεικτικό εβδομαδιαίο πρόγραμμα, το οποίο θα προσαρμόζεται ανά ωφελούμενο βάσει των αναγκών του (βλ. παρακάτω, εξατομικευμένο πρόγραμμα).
* Απαιτούμενο προσωπικό (αριθμός και ειδικότητες που θα απασχολήσει), βάσει του οποίου θα τεκμηριώνεται η υλοποίηση των παρεχόμενων υπηρεσιών για το δηλωμένο αριθμό ωφελούμενων.

Σημειώνεται ότι θα πρέπει κατ΄ελάχιστο να τηρούνται όσα αναφέρονται στο κεφ Γ’ του υπ΄ αριθμ. Π4α/οικ. 4633/29-09-1993 Απόφαση του Υπουργού Υγείας, Πρόνοιας και Κοινωνικών Ασφαλίσεων «Προδιαγραφές λειτουργίας κέντρων αποθεραπείας-αποκατάστασης για την παροχή ιατρικών και λοιπών φροντίδων καθώς και για τη διημέρευση των ατόμων που περιγράφονται στο άρθρο 10 παρ. 1 του Ν. 2072/1992.» (ΦΕΚ 789, τ. B’, 06-10-1993).

Επίσης, σημειώνεται ότι δίνεται η δυνατότητα απασχόλησης και άλλων ειδικοτήτων ανάλογα με τις υπηρεσίες με μερική ή πλήρη απασχόληση.

* + - 1. **ΔΙΚΤΥΩΣΗ**

Οι δράσεις δικτύωσης θα πρέπει να αναλυθούν/ περιγραφούν στο σχετικό Σχέδιο Δικτύωσης που θα υποβάλει ο δυνητικός δικαιούχος στην ΕΥΔ (βλ. σημείο 5.3.viii. της παρούσας).

Στο πλαίσιο αυτό και σύμφωνα με τα αναφερόμενα στο σημείο 1.1. της παρούσας πρόσκλησης ο δικαιούχος θα πρέπει να αναπτύξει δράσεις συνεργασίας και διασύνδεσης, κατ’ ελάχιστο με:

* Κοινωνικές υπηρεσίες Δήμων και Περιφέρειας
* Τα υπό ίδρυση Κέντρα Κοινότητας
* Κέντρα Κοινωνικής Πρόνοιας Περιφερειών και Παραρτήματα αυτών (δομές κλειστού και ανοικτού τύπου)
* ΚΔΗΦ του νομού και για Αττική και Κεντρική Μακεδονία της Περιφερειακής Ενότητας που βρίσκεται ο δικαιούχος
* Στέγες Υποστηριζόμενης Διαβίωσης (ΣΥΔ)
* Τους συλλόγους ατόμων με αναπηρία της Περιφέρειας

Επίσης δύνανται να συνεργάζονται με τους φορείς της κοινότητας, όπως:

* Άλλες δομές παροχής υπηρεσιών κοινωνικής πρόνοιας (ΝΠΔΔ, ΝΠΙΔ)
* ΚΔΑΠ – μεΑ
* Εκπαιδευτικά ιδρύματα όλων των βαθμίδων με εστίαση στην ειδική αγωγή
* Δήμους και Περιφέρεια και Οργανισμοί / Αναπτυξιακές Επιχειρήσεις αυτών (πνευματικά, αθλητικά κέντρα, ΚΑΠΗ. ΚΗΦΗ κα)
* Συλλόγους πολιτιστικούς, αθλητικούς, κα
* Κοινωνικούς Συνεταιρισμούς, ΚοιΣΠΕ
* Ιατροπαιδαγωγικά Κέντρα, Κέντρα Υγείας κα
* Κέντρα Νεότητας
* Εκκλησιαστικά ιδρύματα
  + - 1. **ΜΕΘΟΔΟΛΟΓΙΑ – ΕΡΓΑΛΕΙΑ ΠΑΡΑΚΟΛΟΥΘΗΣΗΣ**

Η διαδικασία παρακολούθησης περιλαμβάνει:

α) τη διαδικασία παρακολούθησης των ωφελουμένων της Πράξης, και

β) τη διαδικασία παρακολούθησης της Πράξης καθ΄αυτής.

4.1. Παρακολούθηση ωφελούμενων

Για κάθε ωφελούμενο θα πρέπει να διασφαλίζεται μια σαφής διαδρομή παρακολούθησης του, στην οποία θα πρέπει, μεταξύ άλλων, να συμπεριλαμβάνονται τα ακόλουθα:

1. Τήρηση ατομικού φακέλου ωφελούμενου (ηλεκτρονική και έντυπη μορφή) ο οποίος θα περιλαμβάνει τα εξής:

* Αίτηση και δικαιολογητικά συμμετοχής στην πράξη.
* Κοινωνικό ιστορικό.
* Στατιστικά στοιχεία και επικαιροποίησή τους. Τα στατιστικά δεδομένα που θα πρέπει κατ΄ ελάχιστο να συλλέγει και να τηρεί ο δικαιούχος ανά ωφελούμενο, είναι τα εξής:
* Φύλο
* Ηλικία
* Παλιός ή νέος ωφελούμενος της δομής (αν ο ωφελούμενος έχει λάβει ή όχι υπηρεσίες από το ΚΔΗΦ πριν τη συμμετοχή του στην εν λόγω Πράξη).
* Είδος/κατηγορία αναπηρίας
* Ποσοστό αναπηρίας
* Τύπος κατοικίας (ίδρυμα κλειστής περίθαλψης, οικοτροφείο, ΣΥΔ, ιδιωτική ή οικογενειακή κατοικία, κ.α.).
* Ασφάλιση (ναι/όχι)
* Στοιχεία οικογενειακής κατάστασης (ύπαρξη άλλου ΑΜΕΑ στην οικογένεια, μονογονεακή, κ.α.).
* Στοιχεία εργασιακής κατάστασης γονέα / κηδεμόνα.

Υπενθυμίζεται ότι (βλ. σημείο 1.2. του παρόντος παραρτήματος) τα στοιχεία αυτά θα πρέπει να τηρούνται και για το σύνολο των αιτούντων.

1. Αρχική Εκτίμηση/ αξιολόγηση του ωφελούμενου από την μέλη της διεπιστημονικής ομάδας (εργοθεραπευτή, ψυχολόγο, λογοθεραπευτή κα).
2. Δημιουργία, τήρηση και επικαιροποίηση εξατομικευμένου προγράμματος υπηρεσιών/ δράσεων από τη διεπιστημονική ομάδα, το οποίο θα έπεται της διαδικασίας αξιολόγησης και θα συζητείται με τον ίδιο τον ωφελούμενο και τους γονείς/κηδεμόνες του.
3. Αξιολόγηση της πορείας του ωφελούμενου από διεπιστημονική ομάδα κατά τη διάρκεια της συμμετοχής του, ανά τρίμηνο, η οποία θα πρέπει να λαμβάνει υπόψη το εξατομικευμένο πρόγραμμα του ωφελούμενου και τις σχετικές εκτιμήσεις από τις επιμέρους ειδικότητες οι οποίες εμπλέκονται ανά ωφελούμενο.
4. Τελική έκθεση αξιολόγησης της συμμετοχής του ωφελούμενου με το πέρας της συμμετοχής του στην πράξη.

Η διεπιστημονική ομάδα θα πρέπει, εκτός της αξιολόγησης και του εξατομικευμένου προγράμματος υπηρεσιών/ δράσεων, να καθορίζει τους στόχους για κάθε ωφελούμενο από την υλοποίηση του προγράμματος σε συνεργασία/ή και ενημέρωση του ωφελούμενου και των γονέων/κηδεμόνων.

Στο πλαίσιο αυτό, θα πρέπει:

α) να συντάσσεται σχετικό πρόγραμμα συνεδριών με τον ωφελούμενο και τους γονείς/κηδεμόνες, και

β) να τηρείται σχετικό τετράδιο συνεδριών και επικοινωνίας.

Οι συνεδρίες θα πρέπει να πραγματοποιούνται σε τακτά χρονικά διαστήματα (τουλάχιστον ανά τρίμηνο) ή και, σε περίπτωση ανάγκης, έκτακτα, οριζόμενα από η διεπιστημονική επιτροπή, ανάλογα με τις ανάγκες του κάθε ωφελούμενου και σε συνεργασία μαζί του ή και τους γονείς/κηδεμόνες.

Για τους συμμετέχοντες ωφελούμενους που διαβιούν σε ιδρύματα κλειστής περίθαλψης απαιτείται η συνεργασία και ενημέρωση του επιστημονικού προσωπικού του ιδρύματος. Για την τήρηση των παραπάνω στοιχείων, πληροφοριών ο δικαιούχος θα πρέπει να χρησιμοποιεί σχετικά τυποποιημένα έντυπα (π.χ. για τα στατιστικά στοιχεία σχετικό ερωτηματολόγιο, για την αξιολόγηση σχετικό έντυπο αξιολόγησης, έντυπα τήρησης ιστορικού, εξατομικευμένου προγράμματος, κτλ).

Σημειώνεται ότι σε περίπτωση που προκύψει ανάγκη αντικατάστασης (π.χ. λόγω οικειοθελούς αποχώρησης ή άλλης αιτίας η θέση συμπληρώνεται βάσει του πίνακα κατάταξης επιλεγέντων και επιλαχόντων.

4.2. Παρακολούθηση πράξης

Η διαδικασία παρακολούθησης της πράξης θα πρέπει να λαμβάνει υπόψη τους στόχους της παρούσας πρόσκλησης (βλ. σημείο 1.1), καθώς επίσης τα ποιοτικά και ποσοτικά χαρακτηριστικά και τους στόχους της πράξης, σύμφωνα με:

* Την απόφαση ένταξης και το εγκεκριμένο ΤΔΠ /εγκεκριμένα ΤΔΥ.
* Την απόφαση αυτεπιστασίας του αρμόδιου οργάνου του δικαιούχου.
* Το Σχέδιο παροχής υπηρεσιών ημερήσιας φροντίδας και παραμονής.
* Το Σχέδιο δικτύωσης.
* Το εκπαιδευτικό πρόγραμμα.
* Τα επιμέρους εξατομικευμένα προγράμματα και τις επιμέρους ατομικές αξιολογήσεις από τη διεπιστημονική ομάδα.

Στο πλαίσιο αυτό, ο δικαιούχος θα πρέπει να εκπονήσει, σε συνεργασία με τη διεπιστημονική του ομάδα και να δημοσιοποιήσει:

α) μία ενδιάμεση έκθεση υλοποίησης/αποτίμησης της πράξης, μετά το πέρας των 18 πρώτων μηνών υλοποίησης του φυσικού αντικειμένου, και

β) μία συνολική τελική έκθεση υλοποίησης/αποτίμησης της πράξης για το σύνολο της διάρκειας υλοποίησης του φυσικού αντικειμένου της Πράξης με το πέρας αυτής.

Οι παραπάνω εκθέσεις και υποβάλλονται στη Δ.Α., τις αρμόδιες αρχές της Περιφέρειας και του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης (Δ/νση Προστασίας ΑΜΕΑ) καθώς και στην Ε.Σ.Α.μεΑ και της Π.Ο.Σ.Γ.Κ.Α.μεΑ. Επίσης, αναρτώνται στην ιστοσελίδα του δικαιούχου.

Επισημαίνεται ότι, η τήρηση στατιστικών δεδομένων της Πράξης θα πρέπει να πραγματοποιείται σε επίπεδο υποέργου/ων όσο και πράξης, μέσω της επεξεργασίας των τηρουμένων ατομικών στατιστικών στοιχείων και την τήρηση και επικαιροποίηση ανά τρίμηνο σχετικού/ών ηλεκτρονικού/ών αρχείου/ων.

Τα επιμέρους έγγραφα, εκθέσεις, αρχεία, καθώς και η σχετική αλληλογραφία/επιστολογραφία θα πρέπει να τηρούνται στο φάκελο της πράξης (ηλεκτρονικό και έντυπο).

Σημειώνεται ότι για το σύνολο των εντύπων/εγγράφων που τηρεί και δημοσιοποιεί ο δικαιούχος θα πρέπει να τηρούνται οι όροι που αναφέρονται στο σημείο 1.2. της παρούσης.

Επίσης, στο πλαίσιο δημοσιότητας της Πράξης, επισημαίνεται ότι ο δικαιούχος θα πρέπει να αναρτά πληροφορίες για την πράξη και στοιχεία πραγματοποίησης του φυσικού αντικειμένου και των υλοποιούμενων δράσεων της πράξης.